

**I.** **ВЪВЕДЕНИЕ**

1. На 26 ноември 2013 г. Комисията представи на Съвета посоченото по-горе предложение, което се основава на членове 33 и 325 от Договора за функционирането на Европейския съюз и е насочено към подобряване на функционирането на системата за борба с измамите в митническата област.

2. Европейската сметна палата даде становището си на 18 март 2014 г.

3. На 15 април 2014 г. Европейският парламент прие позицията си на първо четене[[1]](#footnote-1).

4. Работна група „Митнически съюз“ разгледа предложението на няколко заседания по време на гръцкото и италианското председателство и на заседанието си от 9 септември 2014 г. постигна широко съгласие по компромисния текст на председателството, изложен в док. 13179/14, като делегациите на Австрия и Германия гласуваха „против“, а делегацията на Испания се въздържа.

5. На 23 септември 2014 г. Комитетът на постоянните представители даде мандат на председателството за започване на тристранни срещи с Европейския парламент.

6. Бяха проведени три тристранни срещи: на 10 ноември, 10 декември и 18 декември 2014 г.[[2]](#footnote-2) Постигнатият при това компромис беше одобрен от Комитета на постоянните представители. По-късно с писмо от 23 март 2015 г. Европейският парламент информира Съвета, че ще одобри неговата позиция без изменение на второ четене.

7. В този контекст на заседанието си от 20 април 2015 г. Съветът прие политическо споразумение, чийто текст е изложен в док. 7565/15.

**II.** **ЦЕЛ**

8. С регламента се въвеждат изменения на Регламент (ЕО) № 515/97. Целта на измененията е да се преодолеят пропуските в действащите системи за разкриване на митнически измами и забавянето в разследванията на OLAF, да се рационализира надзорът върху защитата на данните, както и да се пояснят възможността за ограничаване на видимостта на данните и правилата за допустимост на доказателствата, събирани посредством взаимопомощ.

**III.** **АНАЛИЗ НА ПОЗИЦИЯТА НА СЪВЕТА НА ПЪРВО ЧЕТЕНЕ**

**A.** **Обща информация**

9. Съветът внесе редица изменения в първоначалното предложение и значително промени структурата на текста. Успоредно с това Европейският парламент гласува 53 изменения на предложението на Комисията.

Позицията на Съвета на първо четене съответно изменя първоначалното предложение на Комисията, като отчасти го преформулира въз основа на споразумението, постигнато с Европейския парламент.

**Б.** **Основни въпроси на политиката**

10. Определения

Определението за митническо законодателство беше изменено в съответствие с Регламент (ЕС) № 952/2013 и бяха добавени определения за митническа територия на Съюза и за превозвачи.

11. Допустими доказателства

Съветът изясни правилата за допустимостта на доказателствата в рамките на административните и съдебните производства.

12. Регистри

Изяснени бяха целите, съдържанието и използването на регистрите, които се създават с регламента. Съветът предвиди държавите членки да имат същото ниво на достъп до регистъра на ССК като Комисията и данните за износа на пратки с чувствителни стоки като тютюн и тютюневи изделия, алкохол и алкохолни напитки и енергийни продукти да се подават от превозвачите в регистъра за статуса на контейнерите (ССК). Възможността за прехвърляне на избрани данни от регистъра за внос, износ и транзит към международни организации или агенции на ЕС беше оттеглена.

13. Движение на контейнери между трети страни

Съветът предвиди изясняване на правилата за този вид движения на контейнери, които не следва да се отбелязват в регистъра за ССК.

14. Защита на данните

Препратките към правилата за защита на данните бяха рационализирани в съответствие с Регламент (ЕО) № 45/2011.

15. Искане на документи, отправено от Комисията към държавите членки

Съветът поясни, че документите, придружаващи декларациите за внос и износ, следва да се предоставят от държавите членки при поискване от Комисията и че на такива искания следва да се отговаря в срок от четири седмици.

16. Съхранение на данни

Данните, включени в Митническата информационна система (МИС), следва да се съхраняват за срок от максимум пет години и допълнителен период от две години, ако това е оправдано.

17. Оценка

Съветът предвиди две години след влизането в сила на регламента Комисията да направи оценка на необходимостта от включване на допълнителни данни за износа и данни за движението на стоки по земя и въздух в съответните регистри.

18. Дата на прилагане

За дата на прилагане беше определена 1 септември 2016 г. предвид на делегираните актове и актовете за изпълнение, които трябва да бъдат приети, както и на подготвителната работа, която трябва да бъде извършена от държавите членки.

19. Съображения

Съветът измени съображенията, така че да съответстват на изменената постановителна част на регламента и да се вземат предвид някои резерви, изразени от Европейския парламент.

IV. ЗАКЛЮЧЕНИЕ

При определянето на своята позиция Съветът взе изцяло предвид предложението на Комисията и позицията на Европейския парламент на първо четене.

1. 8658/14 CODEC 1023 UD 112 AGRI 294 ENFOCUSTOMS 46 PE 250. [↑](#footnote-ref-1)
2. Редица нерешени технически въпроси бяха разгледани впоследствие през януари 2015 г. от латвийското председателство. [↑](#footnote-ref-2)